b'\n_START_ARTICLE_\nEnergetski certifikat zgrade\n_START_PARAGRAPH_\nEnergetski certifitkat zgrade je dokument koji sadr\xc5\xbei zapis o energetskim svojstvima zgrade, a izdaje ga ovla\xc5\xa1teni energetski certifikator. Na svakom energetskom certifikatu nalazi se i grafi\xc4\x8dki prikaz energetskog razreda i to u obliku strelice s podatkom o specifi\xc4\x8dnoj godi\xc5\xa1njoj potrebnoj toplinskoj energiji. Zgrade koje imaju lo\xc5\xa1ija energetska svojstva, tj. imaju ve\xc4\x87u specifi\xc4\x8dnu godi\xc5\xa1nju potrebnu toplinsku energiju, dobiti \xc4\x87e lo\xc5\xa1iju ocjenu, tj. lo\xc5\xa1iji energetski razred. Stanovanje u takvim zgradama je skuplje zbog ve\xc4\x87ih tro\xc5\xa1kova grijanja, ali i manje ugodno zbog temperaturnih oscilacija. Cilj energetskog certificiranje jest uvid u stanje zgrade, te mogu\xc4\x87e u\xc5\xa1tede, iznos ulaganja i povrat investicije.\n_START_SECTION_\nEnergetski razred zgrade\n_START_PARAGRAPH_\nOcjena energetskog razreda za stambenu zgradu prikazuje godi\xc5\xa1nju potro\xc5\xa1nju energije po jedinici plo\xc5\xa1tine korisne povr\xc5\xa1ine zgrade - kWh/m\xc2\xb2. Za nestambene zgrade se energetski razred izra\xc5\xbeava preko relativne vrijednosti godi\xc5\xa1nje potrebne toplinske energije za grijanje -\xc2\xa0%. Navedeno se mo\xc5\xbee prona\xc4\x87i i u Pravilniku o energetskim pregledima gra\xc4\x91evina i energetskom certificiranju zgrada, NN 81/12, 29/13 78/13. Nove zgrade trebaju u\xc4\x87i u bolji energetski razred, te se od njih o\xc4\x8dekuje razred C ili vi\xc5\xa1e. Maksimalna ocjena u Hrvatskoj jest B, dok su energetski razredi A+ i A za Hrvatsku trenutno nedosti\xc5\xbeni. Za razred A nu\xc5\xbeni su sustavi koji koriste obnovljive izvore energije i time smanjuju ukupnu potro\xc5\xa1nju energije po kvadratnom metru.\n_START_SECTION_\nZakonska obaveza izrade energetskog certifikata\n_START_PARAGRAPH_\nPrilikom prodaje svaka zgrada, stan ili poslovni prostor, koji se nalazi u zgradi ve\xc4\x87oj od 50 m\xc2\xb2 mora imati energetski certifikat. Ako se certifikat radi za zgradu u cjelini onda je cijena po stanu i do 10 puta jeftinija, a mogu se dobiti i bespovratne subvencije.\n_START_SECTION_\nPove\xc4\x87ane su kazne za izostanak energetskog certifikata\n_START_PARAGRAPH_\nNov\xc4\x8dana kazna u iznosu od 25.000,00 kn slijedi investitoru ukoliko prije po\xc4\x8detka kori\xc5\xa1tenja gra\xc4\x91evinske dozvole ne ishodi energetski certifikat zgrade, a za prodaju nekretnine bez energetskog certifikata kazna iznosi 100.000,00 kn. Dodatnu kaznu za prekr\xc5\xa1aj mogu dobiti i odgovorna osoba u pravnoj osobi, te agencija koja ogla\xc5\xa1ava prodaju nekretnine bez certifikata.\n_START_SECTION_\nSufinanciranje certifikacije i energetske obnove\n_START_PARAGRAPH_\nFond za za\xc5\xa1titu okoli\xc5\xa1a i energetsku u\xc4\x8dinkovitost kontinuirano objavljuje natje\xc4\x8daje i pozive za bespovratno sufinanciranje energetskih pregleda i energetskih certifikata, kao i za sufinanciranje izrade projektne dokumentacije za energetsku obnovu zgrada.'